รัฐบาลไทย-ข่าวทำเนียบรัฐบาล-ครม. เคาะปรับเงื่อนไขโครงการช่วย SMEs นายจ้างร่วม 5 หมื่นราย เตรียมรับเงินอุดหนุนรวมกว่า 1 พันล้าน
วันพุธที่ 12 มกราคม 2565
ครม. เคาะปรับเงื่อนไขโครงการช่วย SMEs นายจ้างร่วม 5 หมื่นราย เตรียมรับเงินอุดหนุนรวมกว่า 1 พันล้าน
รมว.เฮ้งย้ํา ผ่อนผันครั้งสุดท้าย ขอความร่วมมือนายจ้างที่เสียสิทธิรับเงินอุดหนุนงวดเดือนธ.ค. ส่งข้อมูลเงินสมทบผ่านระบบ e – Service ภายในวันที่ 17 ม.ค. 65
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า คณะรัฐมนตรีมีมติ เมื่อวันที่ 11 มกราคม 2565 เห็นชอบการปรับเงื่อนไขโครงการส่งเสริมและรักษาระดับการจ้างงานในธุรกิจ SMEs ตามที่กระทรวงแรงงานเสนอ เพื่อให้นายจ้าง/สถานประกอบการที่เสียสิทธิ์การรับเงินอุดหนุนในงวดเดือนธันวาคม 2564 ที่ผ่านมา เนื่องจากไม่ได้ส่งข้อมูลเงินสมทบฯ ผ่านระบบ e - Service ของสํานักงานประกันสังคมภายในกําหนด ซึ่งมีจํานวนถึง 49,117 ราย ลูกจ้างสัญชาติไทย จํานวน 380,574 คน คิดเป็นเม็ดเงิน (งวดเดือนธันวาคม 2564) จํานวน 1,141,722,000 บาท (หนึ่งพันหนึ่งร้อยสี่สิบเอ็ดล้านเจ็ดแสนสองหมื่นสองพันบาท) มีโอกาสได้รับเงินอุดหนุนในเดือนธันวาคม 64 และมกราคม 65 ในอัตรา 3,000 บาท ต่อลูกจ้างสัญชาติไทย 1 คนต่อเดือน โดยมีเงื่อนไขที่พิจารณาปรับเปลี่ยน ดังนี้
1. นายจ้างที่เข้าร่วมโครงการหากเคยนําส่งข้อมูลเงินสมทบผ่านระบบ e-Service ของสํานักงานประกันสังคม ตั้งแต่เดือนมกราคม 2564 จนถึงก่อนวันที่ 16 ธันวาคม 2564 จะได้รับเงินอุดหนุน จํานวน 2 เดือน (ธ.ค. 64 – ม.ค. 65)
2. นายจ้างที่เข้าร่วมโครงการแต่มีการนําส่งข้อมูลเงินสมทบผ่านระบบ e-Service ของสํานักงานประกันสังคม หลังวันที่ 15 ธันวาคม 2564 ที่ได้นําส่งข้อมูลฯ ภายในวันที่ 17 มกราคม 2565 จึงจะได้รับเงินอุดหนุน จํานวน 2 เดือน (ธ.ค. 64 – ม.ค. 65) หากปฏิบัติตามเงื่อนไขข้อใดข้อหนึ่ง และรักษาระดับการจ้างงานไม่ต่ํากว่าร้อยละ 95 ในระหว่างเข้าร่วมโครงการฯ จะมีสิทธิ์รับเงินอุดหนุน งวดเดือนธันวาคม 2564 และเดือนมกราคม 2565
“พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน มีความห่วงใยและเข้าใจความเดือดร้อนของผู้ประกอบการในธุรกิจขนาดเล็ก – กลางเป็นอย่างดี โดยเฉพาะช่วงเวลาที่ประเทศไทยกลับมาเผชิญกับสถานการณ์การแพร่ระบาดของโรคโควิด-19 อีกครั้ง สิ่งสําคัญคือต้องเร่งช่วยเหลือบรรเทาความเดือดร้อนของนายจ้าง/สถานประกอบการในธุรกิจ SMEs ที่ได้รับผลกระทบ ซึ่งเป็นกลุ่มเป้าหมายโครงการฯ ให้ได้รับความช่วยเหลือมากขึ้น อย่างไรก็ดีผมขอความร่วมมือ นายจ้าง/สถานประกอบการ ปฏิบัติตามเงื่อนไข โดยลงทะเบียนสมัครใช้บริการระบบ e-Service ของสํานักงานประกันสังคม เมื่อสมัครแล้วจะต้องนําส่งข้อมูลเงินสมทบผ่านระบบ e-Service ของสํานักงานประกันสังคมภายในวันที่ 17 มกราคม 2565 เพื่อมีสิทธิได้รับเงินอุดหนุนจากรัฐบาล โดยหากสถานประกอบการไม่ปฏิบัติตามเงื่อนไขภายในกําหนดเวลา จะไม่ได้รับเงินอุดหนุนโดยไม่มีการผ่อนผันอีก”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า กรมการจัดหางานนําข้อมูลนายจ้างที่ไม่ได้นําส่งข้อมูลเงินสมทบผ่านระบบ e-Service ในงวดเงินสมทบเดือนพ.ย. 64 จํานวน 49,117 ราย มาตรวจสอบประวัติการนําส่งข้อมูลเงินสมทบย้อนหลังเป็นเวลา 11 เดือน (งวดเงินสมทบเดือนม.ค. พ.ย. 64) พบว่า มีนายจ้างที่เคยนําส่งข้อมูลเงินสมทบผ่านระบบ e-Service ก่อนวันที่ 15 ธ.ค. 64 จํานวน 19,284 ราย
เป็นลูกจ้างสัญชาติไทย จํานวน 186,046 คน โดยกลุ่มนี้หากสามารถรักษาระดับการจ้างงานไม่ต่ํากว่าร้อยละ 95 ในระหว่างเข้าร่วมโครงการฯ จะถือว่ามีสิทธิได้รับเงินอุดหนุน งวดเดือนธ.ค. 64 และเดือนม.ค. 65 ตามเงื่อนไขโครงการฯที่มีการปรับเปลี่ยนใหม่ทันที และกรณีนายจ้างที่ไม่เคยมีประวัตินําส่งข้อมูลเงินสมทบผ่านระบบ e-Service ภายในวันที่ 15 ธ.ค. 64 จํานวน 29,833 ราย เป็นลูกจ้างสัญชาติไทย จํานวน 194,528 คน หากต้องการรับเงินอุดหนุนเดือนธันวาคมที่เสียสิทธิไป และรับเงินอุดหนุนเดือนมกราคมที่จะถึงนี้ จะต้องสมัครใช้บริการระบบ e-Service ของสํานักงานประกันสังคม และนําส่งข้อมูลเงินสมทบผ่านระบบ e-Service ของสํานักงานประกันสังคมภายในวันที่ 17 มกราคม 2565 ตามเงื่อนไขที่มีการปรับเปลี่ยนใหม่